Frederick Cook i polarutstyr
**Frederick Albert Cook** (født 10. juni 1865, død 5. august 1940) var en amerikansk oppdager, polarfarer og utdannet lege og kirurg. Han er kjent for sin påstand om at han nådde Nordpolen i 1908.

Liv og virke
------------

### Bakgrunn

Cook ble født i Hortonville i New York. Hans foreldre var dr. Theodore A. og Magdalena Koch, nylig innvandret fra Tyskland da Frederick ble født.

Cook studerte ved Columbia University og deretter ved New York University, hvor han ble utdannet som lege i 1890. I 1889 giftet han seg med Libby Forbes som døde i barselseng i 1890.[] På sin 37. fødselsdag, i 1902, giftet han seg med Marie Fidele Hunt. De fikk en datter, Helen, men i 1923 ble paret skilt.

### Forskerliv

Cook var med som ekspedisjonslege på Robert Pearys arktiske ekspedisjon 1891–92 til Grønland og på den belgiske antarktisekspedisjonen i 1897–99 som ble ledet av Adrien de Gerlache. Han bidro sterkt til at ekspedisjonens medlemmer overlevde den antarktiske vinteren, da flere av besetningsmedlemmene var ved å ga fra vettet, og flere ble rammet av skjørbuk. Her møtte han Roald Amundsen, og de to etablerte et livslangt vennskap. Begge hadde stor respekt for den andre.[]

Etter et forsøk på å bestige Mount McKinley i 1903 gjorde han et nytt forsøk på å nå toppen tre år senere, i 1906 tok han æren for å være den første som hadde besteget toppen på sitt andre forsøk. Etter Mount McKinley ekspedisjonen returnerte Cook til Arktis i 1907 for, etter hva han fortalte, utelukkende skulle være en jaktekspedisjon. Cook bestemte seg for å gjøre et forsøk på å nå Nordpolen våren 1908. Han tok kun med seg to eskimoer Ahwelah og Etukishook. Cook hevdet å ha nådd polen den 21. april 1908 etter å ha gått en rute nordover fra Axel Heibergs land. Underveis levde på de dyr de kunne jakte på. Tilbaketuren fra Nordpolen gikk til Devon Island; og videre krysset de Nares Strait til en liten eskimoplass, Annoatok på Grønland som de nådde våren 1909, nesten døende av sult.[] Hans påstand om å ha nådd Nordpolen ble det satt mange spørsmålstegn ved; påstanden ble senere underkjent av en dansk kommisjon.

Cook kunne aldri fremlegge noen bevis i form av pålitelige navigasjonsdagbøker som viste at han virkelig hadde nådd målet. Han hadde etterlatt disse i varetekt hos en amerikansk jeger, Harry Whitney på Grønland, heller enn å ta risikoen ved å transportere dem videre med hundeslede. Da Whitney forsøkte å bringe disse tilbake til USA på Pearys ship, nektet Peary ham å ta de med. Whitney etterlot bøkene på Grønland og de er aldri senere kommet til rette. Cooks eskimoledsagere har også gitt ulike opplysninger om hvor de hadde vandret sammen med Cook.[]

Dette, at både Cook og Peary gjorde krav på å ha vært førstemann på Nordpolen, førte til at Roald Amundsen tok omfattende observasjoner underveis på sin sydpolsekspedisjon for å utelukke enhver tvil om hvorvidt han hadde nådd Sydpolen.[]

Etter at Cook hadde lagt Arktis og polarekspedisjoner bak seg, involverte han seg i forretninger og handel med oljeaksjer, noe som førte til at han i 1923 ble dømt for aksjesvindel og satt fengslet til 1930. Amundsen hverken glemte sin game venn, eller slo hånden av ham under disse omstendigheter, men besøkte ham under fengselsoppholdet.[]

Referanser
----------

1. 1 2   Encyclopædia Britannica Online, oppført som Frederick Albert Cook, Encyclopædia Britannica Online-ID biography/Frederick-Albert-Cook, besøkt 9. oktober 2017[Hentet fra Wikidata]
2. ↑   Gemeinsame Normdatei, besøkt 27. april 2014[Hentet fra Wikidata]
3. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
4. ↑   Hrvatska enciklopedija, Hrvatska enciklopedija-ID 12418, oppført som Frederick Albert Cook[Hentet fra Wikidata]
5. ↑   Proleksis Encyclopedia, oppført som Frederick Albert Cook, Proleksis enciklopedija ID 15882[Hentet fra Wikidata]
6. ↑   Store norske leksikon, oppført som Frederick Albert Cook, Store norske leksikon-ID Frederick\_Albert\_Cook[Hentet fra Wikidata]

Eksterne lenker
---------------

* Offisielt nettsted Rediger på Wikidata

* (en) Frederick Cook – kategori av bilder, video eller lyd på Commons Rediger på Wikidata
* Frederick A. Cook: from Hero to Humbug
* Fred A. Cook: *Meine Eroberung des Nordpols* - übersetzt von Erwin Volckmann. 1912. Alfred Janssen Verlag -  Hamburg und Berlin

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** NDL **·** NKC **·** BNE **·** CiNii **·** KulturNav
 |